Cutremur puternic, de magnitudine 7,1, în Tibetul chinez: cel puțin 95 de morți și 130 de răniți, sute de case au fost distruse
Cel puțin 95 de persoane au murit și alte 130 sunt rănite după ce un cutremur major a lovit regiunea muntoasă Tibet din China marți dimineață, a anunțat presa de stat chineză, preluată de BBC. Cutremurul care a lovit orașul sfânt Shigatse din Tibet în jurul orei locale 09:00 (03:00 ora României) a avut o magnitudine de 7,1 și s-a produs la o adâncime de 10 kilometri, potrivit datelor de la US Geological Survey. Mai multe replici ale seismului s-au simțit în zonă. Potrivit Reuters, autoritățile chineze au transmis că magnitudinea seismului a fost mai mică, de 6,8.